Самарада егерменче тапкыр Пресса фестивале гөрләде

	Самараның Струков паркында егерменче тапкыр Пресса фестивале гөрләп узды. Бу проект ел саен үз тирәсенә журналистлар иҗатына битараф булмаган халыкны җыя. Фестиваль социаль мәсьәләләрне кузгату һәм оригиналь булуы белән берничә тапкыр Россия Журналистлар берлеге тарафыннан билгеләнеп үткән иде инде. Быел да оештыручы - Россия Журналистлар берлегенең Самара өлкәсе оешмасы, традициягә тугры калып, фестивальне социаль яктан якланмаган балаларга багышлады. 	 “Һәрвакыт булыйм мин!” девизы астында уздырылучы фестивальгә балалар йортларында һәм интернатларында тәрбияләнүче ятимнәр чакырылды, алар өчен хәйрия акцияләре үткәрелде.

Һәрвакыттагыча, газета редакцияләре үзләренең укучылары өчен кызыклы программалар әзерләгән иде. Пресса фестивале – ул бит, беренче чиратта, укучылар һәм вакытлы матбугат хезмәткәрләренең аралашу чарасы. Газета укучылар бу көнне журналистлар, фотохәбәрчеләр һәм операторлар белән аралаштылар, концерт программалары карадылар, викториналарда, спорт ярышларында катнаштылар, газета һәм журналларга язылдылар. 

Традиция буенча фестивальне Россия Журналистлар берлегенең Самара өлкәсе оешмасы рәисе Ирина Цветкова ачып җибәрде. Губернатор Николай Меркушкин фестивальгә үзе килә алмаса да, котлау хаты җибәргән. Анда 20 елга беренче тапкыр милли газеталар да искә алынган иде: “Милли газеталардан башка губернаның массакүләм матбугат чаралары эшчәнлеген күз алдына китерү мөмкин түгел, - дип яза губернатор. - Милли газеталарның үз эше бар һәм ул бик җаваплы”. 

Шәһәр Думасы рәисе Александр Фетисов матбугат хезмәткәрләре һәм укучыларына кояшлы көн һәм күңелле бәйрәм теләгәннән соң, бөтен мәйданчыклар да җанланып китте, һәм бәйрәм башланды.

Быел 16 мәйданчыкта 30 массакүләм матбугат чарасы урын алган иде. Беренче тапкыр биредә район телеканаллары да катнашты. Алар “Круто ты попал на ТВ” проектын тәкъдим иттеләр. Яшүсмерләр, чират торып, телевидение программалары авторлары һәм алып баручылары булып уйнаганда социаль тормыш, экология, икътисад проблемаларын күтәрделәр.

Наркотиклар әйләнешен күзәтү идарәсе каршындагы иҗтимагый совет мәйданчыгы сәламәт тормыш рәвешен пропагандалавы белән кызыклы булды. Биредә байкерлар, спортчылар һәм шахматчылар аралаштылар, ә соңыннан яшүсмерләр ике метрлы “Наркобарон” хәшәрәтен юк итүдә катнаштылар.

Струков паркының бөтен почмакларында да балалар ясаган рәсемнәр һәм профессиональ фотохәбәрчеләр әзерләгән күргәзмәләр эшләп торды.

“Право” газетасы һәм “Самара полициясе. Закон һәм тәртип” тапшыруы мәйданчыгы аеруча кызыклы булды. Биредә теләгән һәр кеше дактилоскопия үтте, үзенең фотороботын ясап карады, заман кораллары белән танышты, раритет машиналар янында фотосурәткә төште. Ә дядя Степа балаларны юл хәрәкәте куркынычсызлыгы белән таныштырды.

“Тюрьма и воля” газетасы мәйданчыгы да бик шәп иде. Биредәге “Выстрел” бронетранспортеры, тоткыннар тарафыннан ясалган әйберләр күргәзмәсе, сакчы этләр шомлырак булып тоелса да, игътибарны гел үзенә тартып торды.

Безнең “Бердәмлек” газетасы редакциясе бу чарадан беркайчан да калмый, әлбәттә. Фестиваль уздырылган егерме елның соңгы өчесен без Халыклар дуслыгы йортында чыгып килүче милли газеталар белән бергә үткәрәбез. Ни дисәң дә, өч-дүрт сәгать буе тамашачы игътибарын тоту өчен зур һәм кызыклы программа кирәк. Ә Халыклар дуслыгы йортында эшләп килүче милли ансамбльләр - бер дигән көч. Аллы-гөлле милли костюмнар кигән ансамбльләрнең чыгышлары, милли ашамлыклары, милли баш киеме киеп фотосурәткә төшү мөмкинлеге безнең тирәдә милләттәшләрне генә түгел, башка халыкларны да җыйды. Шуңа күрә безнең мәйданчык “Иң матур презентация” номинациясендә билгеләнеп үтте дә инде.

Пресса бәйрәме мәйданчыкларын Ирина Цветкова һәм шәһәр башлыгы Дмитрий Азаров бәяләп йөрделәр. Дмитрий Игоревич ерактан ук елмаеп килеп, баш мөхәрриребез Рәфгать Әһлиуллин белән кул биреп күреште. Ике җитәкченең сөйләшергә сүзе күп булса да, вакыт кысрыклыгы сәбәпле, мэр безнең белән аерым очрашып, газетабызга интервью бирергә вәгъдә итте. Сүзендә торып, бу көннәрдә аның ярдәмчеләре безнең белән элемтәгә дә чыктылар инде. Газетаны карап барыгыз!

Шундый матур бәйрәмдә дә күңелне тырнап торган бер кыйпылчык табылды бит. Чувашларның - “Самар ен”, мордваларның - “Масторава”, украиннарның “Проминь”, казахларның - “Ак жол”, башкортларның - “Ыргыз” кебек милли газеталары арасында безнеке иң күп тиражлы булса да, иң мескене булып күренде. Чөнки Пресса фестивалендә татарлар өчен чыгыш ясарга Самараның “Яктылык” татар мәктәбенең бишенче сыйныфы укучысы Әлсинә Дәүләтбаева гына килгән иде. Рус ансамбле, белорус хоры, чувашларның һәм казахларның күпсанлы бию коллективлары арасында Әлсинәбез, ничек кенә матур җырласа да, татарлар башкалар янында ничектер югалып калдылар кебек. Рәхмәт, һәрвакыттагыча чәкчәк, кош телләре пешереп килгән “Татар кафесы” хуҗабикәсе Разия Әюпова безнең өстәлне милли ашамлыклар, татар эскәтерләре, милли кием кигән курчаклар белән бизәп матурлатты. Бу ашамлыклардан, чәйдән авыз иткән әбиләр: “Татарлар иң мул куллы кешеләр булып чыкты. Башка мәйданчыкларда барысы да акчага, балабызга су бирүче дә булмады, ә сез менә чәй белән сыйлыйсыз”, - дип мактадылар. Разия ханымга һәм Әлсинәгә рәхмәт сүзеннән башка ни әйтеп була?

Өлкә “Туган тел” татар җәмгыяте президенты Ильяс Шәкүров, шәһәр автономиясе рәисе Рифкать Хуҗин да безнең арада булып, дәрәҗәбезне күтәрә төштеләр. 

Гомумән, милләтара бәйрәмнәрдә татар халкын лаеклы күрсәтүче ансамблебез юклыгы торган саен ачыграк күренә. “Чайка”да яшәүче “Ялкынлы яшьлек” коллективының һәвәскәр артистлары бөтен җиргә дә өлгереп бетә алмый, алар бит эш кешеләре - кем укуда, кем эштә, “Яктылык”лыларның да үз чаралары баштан ашкан, ә Халыклар дуслыгы йортында шөгыльләнүче һәвәскәр коллективыбыз юк. Моның сәбәпләре дә бардыр инде, алай ук тирән казынмыйк. Әмма башка милләт халыклары арасында ким-хур булырга теләмәсәк, Халыклар дуслыгы йортында ашыгыч рәвештә йә әбиләр хорын, йә яшүсмерләрнең бию коллективын оештырырга кирәк. Альбина Мәхмүтова кебек музыка белгечләребез булганда, бу зур проблема түгелдер, дип уйлыйм. Бер-беребезгә булышмасак, безгә кем булышыр?

Югарыдагы фотода Әлсинә ДӘҮЛӘТБАЕВА 

Дмитрий АЗАРОВ, Ирина ЦВЕТКОВА һәм Рәфгать ӘҺЛИУЛЛИН татар мәйданчыгында 

Чувашларның "Шевле" ансамбле 

Разия ӘЮПОВА оныгы белән бии

Хәмзә МОРТАЗИН фотосурәтләре. 
  
	Эльмира ШӘВӘЛИЕВА	
Бердәмлек

	№ 22 | 02.06.2013	


